Lucius Episcopus, seruus seruorum Dei, Dilectis filiis Miloni Abbati et Canonicis Sancti Stephani Dyuionensis, salutem et apostolicam benedictionem. Officii nostri debitum recte prosequimur, cum incremento religionis intendimus et in hoc, aliis auxilium et fauorem apostolicum exhibemus. Unde quum dilectus filius noster nobilis uir Hugo dux Burgundie in capella quam habet in uilla prescripta, que utique capella specialiter beati Petri iuris existit, decedentibus secularibus Canonicis institutis in ea, succedere desiderat Canonicos regulares, Nos super hac mutatione dextere Excelsi sicut ratio exigit, gratulantes, capellam ipsam, vobis, saluis redditibus Canonicorum qui nunc sunt in ea, sub eo censu quod iampridem Apostolice Sedi noscitur assignatus, apostolica auctoritate concedimus et presentis scripti pagina roboramus, statuentes ut seclaribus Canonicis decedentibus, uel alio quocumque modo cedentibus, non nisi Canonicus regularis alicui eorum succedat. Libertatem quoque a felicis recordationis Alexandro papa, predecessore nostro, capelle ipsi collatam, sicut in scripto eius auctentico continetur, auctoritate apostolica confirmamus. Nulli ergo omnino homini liceat hanc paginam nostre constitutionis, concessionis et confirmationis infringere, uel ei ausu temerario contraire. Si quis autem hoc attemptare presumpserit, indignationem Omnipotentis Dei et beatorum Petri et Pauli, Apostolorum eius, se nouerit incursurum. Datum Uelletri III id. novembri.